ΓΡΑΠΤΗ ΕΡΩΤΗΣΗ P-1772/96 υποβολή: Josu Imaz San Miguel (PPE) προς την Επιτροπή (20 Iουνίου 1996)

Θέμα: Διαρθρωτικά ταμεία και όροι πρόσβασης σε αυτά

Στην ανακοίνωση του Συμβουλίου σχετικά με την προετοιμασία της συνόδου κορυφής της Φλωρεντίας, η Επιτροπή αναφέρει ότι ορισμένα κράτη μέλη ζήτησαν να αναλυθεί το κατά πόσον είναι σκόπιμη η θέσπιση μακροοικονομικών όρων για την πρόσβαση στα διαρθρωτικά ταμεία.

Η ερμηνεία που μπορεί να δοθεί στη συγκεκριμένη δήλωση είναι ότι τα κράτη αυτά επιδιώκουν να συνδέσουν τη χορήγηση των κονδυλίων των διαρθρωτικών ταμείων με την τήρηση των πολιτικών σύγκλισης, καθώς και με την πλήρωση των κριτηρίων για τη συμμετοχή στην Οικονομική και Νομισματική Ένωση, τα οποία προβλέπονται στη Συνθήκη για την Ευρωπαϊκή Ένωση, ιδίως δε με το κριτήριο για το υπερβολικό έλλειμμα.

Η φύση των διαρθρωτικών ταμείων είναι εντελώς άσχετη με τους όρους οικονομικής σύγκλισης. Έτσι, ενώ για τα κονδύλια του Ταμείου Συνοχής υπάρχει πρωτόκολλο που εξαρτά τη χορήγηση των πόρων αυτών από την τήρηση των όρων οικονομικής σύγκλισης σύμφωνα με τις διατάξεις του άρθρου 104 Γ της Συνθήκης για την Ευρωπαϊκή Ένωση, για τα κονδύλια των διαρθρωτικών ταμείων δεν υπάρχει καμμία αναφορά που να τα συνδέει με την τήρηση των κριτηρίων συνοχής.

Ο σχεδιασμός και ο καθορισμός των διαρθρωτικών ταμείωνν προηγούνται χρονικώς της χάραξης των πολιτικών συνοχής. Εξάλλου, ο στόχος των ταμείων αυτών έχει εντελώς διαφορετική διάσταση από μία δημοσιονομική πολιτική για τη διόρθωση ενός υπερβολικού ελλείμματος. Τα ταμεία αυτά ανταποκρίνονται στην ανάγκη διόρθωσης των περιφερειακών ανισορροπιών εντός της Κοινότητας.

Θεωρεί η Επιτροπή ότι η ενδεχόμενη σύνδεση της πρόσβασης στα διαρθρωτικά ταμεία με την τήρηση των προγραμμάτων σύγκλισης τροποποιεί τις λειτουργίες, τους πρωταρχικούς στόχους και την οργάνωση των ταμείων αυτών;

Συμμερίζεται η Επιτροπή την άποψη ότι μια τροποποίηση αυτού του είδους θα απαιτούσε την ομοφωνία του Συμβουλίου και τη σύμφωνη γνώμη του Ευρωπαϊκού Κοινοβουλίου, όπως ορίζεται στο άρθρο 130 Δ της Συνθήκης για την Ευρωπαϊκή Ένωση;

Απάντηση της κ. Wulf-Mathies εξ ονόματος της Επιτροπής (5 Ιουλίου 1996)

Κατά τη διάρκεια της άτυπης συνόδου των υπουργών οικονομικών που διεξήχθη στη Βερόνα τον Απρίλιο του 1996, ζητήθηκε από την Επιτροπή να εξετάσει τρόπους ενίσχυσης των προσπαθειών για την προώθηση της οικονομικής σύγκλισης στην Κοινότητα, συμπεριλαμβανομένης της δυνατότητας εισαγωγής της αρχής της υπό όρους χορήγησης μέσω των διαρθρωτικών ταμείων σε μακροοικονομικό επίπεδο. Το ζήτημα βρίσκεται υπό εξέταση.

Η επέκταση της αρχής της υπό όρους χορήγησης στους πόρους των διαρθρωτικών ταμείων, η οποία σήμερα εφαρμόζεται μόνο για το Ταμείο Συνοχής, θα πρέπει να εξετασθεί υπό το φως των οικονομικών επιπτώσεων και των πρακτικών συνεπειών της. Θα πρέπει επίσης να λάβει υπόψη της τους ειδικούς στόχους των κοινοτικών πολιτικών των διαρθρωτικών ταμείων. Οι πολιτικές αυτές αντιμετωπίζουν τα προβλήματα των μειονεκτικών περιφερειών και κοινωνικών ομάδων ώστε να μειωθεί η κοινωνικοοικονομική ανισότητα και να προωθηθεί η πραγματική σύγκλιση. Τα διαρθρωτικά ταμεία διαφέρουν στο σημείο αυτό από το Ταμείο Συνοχής, το οποίο αποτελεί μέσο για τη στήριξη των εθνικών προϋπολογισμών και για τη διευκόλυνση της επίτευξης των κριτηρίων της ονομαστικής σύγκλισης με στόχο τη συμμετοχή στην οικονομική και νομισματική ένωση, αν και το Ταμείο Συνοχής επίσης αντιμετωπίζει διαρθρωτικά προβλήματα μέσω της στήριξης επενδύσεων σε περιβαλλοντικές και μεταφορικές υποδομές.

Οι αρχές που διέπουν τα διαρθρωτικά ταμεία περιλαμβάνονται στους ισχύοντες κανονισμούς ((ΕΕ αριθ. L 193 της 31.07.1993. )), η ισχύς των οποίων λήγει την 31η Δεκεμβρίου 1999. Οι κανονισμοί για την επόμενη περίοδο θα εγκριθούν σύμφωνα με τις τότε ισχύουσες διαδικασίες.